ทางหลวงแผ่นดินหมายเลข 401 - วิกิพีเดีย

# ทางหลวงแผ่นดินหมายเลข 401

### จากวิกิพีเดีย สารานุกรมเสรี

สารานุกรมประเทศไทย
...

ทางหลวงแผ่นดินหมายเลข 401 (แยกทางหลวงหมายเลข 4 (ตะกั่วป่า) - นครศรีธรรมราช) เป็นทางหลวงที่อยู่ในเขตควบคุมของสำนักทางหลวงที่ 14 (นครศรีธรรมราช) มีระยะทางเริ่มต้นจากชายฝั่งตะวันตกของภาคใต้ โดยแยกจากทางหลวงแผ่นดินหมายเลข 4 ใกล้อำเภอตะกั่วป่า จังหวัดพังงา จากนั้นก็วิ่งไปทางทิศตะวันออกผ่านจังหวัดสุราษฎร์ธานีไปยังชายฝั่งตะวันออก จากนั้นก็ลงใต้ไปยังจังหวัดนครศรีธรรมราช โดยสิ้นสุดที่บ้านท่าแพ ประมาณ 10 กม. ทิศเหนือของตัวเมืองนครศรีธรรมราช โดยมีทางหลวงแผ่นดินหมายเลข 4012 เชื่อมระหว่างบ้านท่าแพกับตัวเมืองนครศรีธรรมราช

## [แก้] รายละเอียดของเส้นทาง

ทางหลวงแผ่นดินหมายเลข 401 (สีแดง)

ทางหลวงแผ่นดินหมายเลข 401 เป็นเส้นทางหลักที่เชื่อมระหว่างจังหวัดสุราษฎร์ธานีกับจังหวัดนครศรีธรรมราช โดยมีเส้นทางเริ่มจากใกล้ ๆ อำเภอตะกั่วป่า ในช่วงแรกเป็นถนน 2 ช่องจราจร จากนั้นวิ่งไปทางตะวันออก เข้าสู่จังหวัดสุราษฎร์ธานี โดยผ่านอำเภอพนมและอำเภอบ้านตาขุน ไปยังอำเภอพุนพิน จากนั้นได้ขยายเป็น 4 ช่องจราจร และต่อไปยังตัวเมืองสุราษฎร์ธานี อำเภอกาญจนดิษฐ์ จากนั้นก็เข้าสู่เขตจังหวัดนครศรีธรรมราชที่อำเภอขนอม แต่ไม่ได้ผ่านตัวอำเภอขนอม จากนั้นก็วิ่งลงใต้ผ่านอำเภอสิชล อำเภอท่าศาลา และสิ้นสุดที่บ้านท่าแพ ประมาณ 10 กม. ทางเหนือของตัวเมืองนครศรีธรรมราช ระยะทางทั้งหมดประมาณ 290 กม. อยู่ในจังหวัดพังงาประมาณ 25 กม. อยู่ในจังหวัดสุราษฎร์ธานีประมาณ 175 กม. และอยู่ในจังหวัดนครศรีธรรมราชประมาณ 90 กม.

เส้นทางส่วนใหญ่เป็นถนนลาดยาง แต่ช่วงระหว่างอำเภอพุนพิน ถึงจุดเริ่มเส้นทางเลี่ยงตัวเมืองสุราษฎร์ธานีเป็นถนนคอนกรีตเสริมเหล็ก ช่วงที่มี 4 ช่องจราจร การจราจรแต่ละทิศทางจะถูกคั่นด้วยเกาะกลางถนน หรือคูกลางถนน ยกเว้นช่วงสั้น ๆ ตอนผ่านบ้านต้นเหรียง และบ้านท่าแพ ไม่มีสิ่งใดกั้นระหว่างแต่ละทิศทาง

จากอำเภอพุนพินถึงอำเภอขนอม เส้นทางผ่านเนินเขาหลายลูก จุดที่สูงที่สุดคือเขาหัวช้าง ซึ่งอยู่ไม่กี่กิโลเมตรก่อนถึงทางแยกกับทางหลวงแผ่นดินหมายเลข 4014 เส้นทางด้านตะวันออกของภูเขาระยะทางประมาณ 1 กม. ได้ถูกขยายเป็น 6 ช่องจราจร โดยให้ช่องจราจรด้านนอกสุดสำหรับรถที่แล่นช้า จากอำเภอสิชลถึงบ้านท่าแพ เส้นทางเกือบจะราบเรียบ และที่อำเภอท่าศาลา มีช่วงประมาณ 2 กม. ที่เส้นทางได้เข้าใกล้ชายทะเลมาก (ห่างจากฝั่งราว 10-50 เมตร) ซึ่งเป็นจุดเดียวที่ทางหลวงแผ่นดินหมายเลข 401 ได้เข้าใกล้ชายทะเล

ช่วงระหว่างทางแยกกับทางหลวงแผ่นดินหมายเลข 4008 (ใกล้ ๆ อำเภอพุนพิน) จนถึงทางแยกกับทางหลวงแผ่นดินหมายเลข 4103 (ใกล้ ๆ บ้านท่าแพ) เคยเป็นเส้นทางหลักของภาคใต้ตอนล่างสำหรับเดินทางไปกรุงเทพมหานคร แต่เมื่อทางหลวงแผ่นดินหมายเลข 41 ช่วงอำเภอพุนพิน - อำเภอทุ่งสงถูกสร้างเสร็จ การจราจรจำนวนมากได้หันไปใช้เส้นทางนี้แทน

ทางหลวงแผ่นดินหมายเลข 401 มีทางเลี่ยงเมือง 2 จุด คือ เลี่ยงเมืองสุราษฎร์ธานี (ระยะทางประมาณ 11 กม.) และเลี่ยงเมืองท่าศาลา (ระยะทางประมาณ 4 กม.)

## [แก้] รายชื่อทางแยก

- จังหวัดพังงา
  - (เริ่มต้น) ทางหลวงแผ่นดินหมายเลข 4 (ขึ้นเหนือไปจังหวัดระนอง และลงใต้ไปจังหวัดพังงา จังหวัดภูเก็ต)
  - ทางหลวงแผ่นดินหมายเลข 4090 (ลงใต้ไปอำเภอกะปง)
- จังหวัดสุราษฎร์ธานี
  - ทางหลวงแผ่นดินหมายเลข 4118 (ลงใต้ไปอำเภอทับปุด)
  - ทางหลวงแผ่นดินหมายเลข 415 (ลงใต้ไปจังหวัดพังงา)
  - ทางหลวงแผ่นดินหมายเลข 41 (ขึ้นเหนือไปจังหวัดชุมพร ลงใต้ไปจังหวัดตรังและจังหวัดกระบี่)
  - ทางหลวงแผ่นดินหมายเลข 4008 (ทางตะวันตกไปอำเภอพุนพิน)
  - ทางหลวงแผ่นดินหมายเลข 4009 (ลงใต้ไปอำเภอบ้านนาเดิมและอำเภอบ้านนาสาร)
  - ทางหลวงแผ่นดินหมายเลข 44 (ลงใต้ไปจังหวัดตรังและจังหวัดกระบี่)
  - ทางหลวงแผ่นดินหมายเลข 4142 (ขึ้นเหนือไปอำเภอดอนสัก ท่าเรือเฟอร์รี่ไปยังเกาะสมุย)
- จังหวัดนครศรีธรรมราช
  - ทางหลวงแผ่นดินหมายเลข 4014 (ขึ้นเหนือไปอำเภอขนอม)
  - ทางหลวงแผ่นดินหมายเลข 4140 (ทางตะวันตกไปกิ่งอำเภอนบพิตำ, ทางตะวันออกไปอำเภอท่าศาลา)
  - ทางหลวงแผ่นดินหมายเลข 4103 (ลงใต้ไปพัทลุง)
  - (สิ้นสุด) ทางหลวงแผ่นดินหมายเลข 4012 (ลงใต้ไปอำเภอเมืองนครศรีธรรมราช)

ดึงข้อมูลจาก "http://th.wikipedia.org../../../%E0%B8%97/%E0%B8%B2/%E0%B8%87/%E0%B8%97%E0%B8%B2%E0%B8%87%E0%B8%AB%E0%B8%A5%E0%B8%A7%E0%B8%87%E0%B9%81%E0%B8%9C%E0%B9%88%E0%B8%99%E0%B8%94%E0%B8%B4%E0%B8%99%E0%B8%AB%E0%B8%A1%E0%B8%B2%E0%B8%A2%E0%B9%80%E0%B8%A5%E0%B8%82_401.html".

หมวดหมู่: ทางหลวงตามหมายเลข

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- English